CELEX: 62021CN0657
Language: lv
Date: 2021-10-29 00:00:00
Title: Lieta C-657/21: Prasība, kas celta 2021. gada 29. oktobrī – Eiropas Parlaments/Eiropas Komisija

10.1.2022   
            
            
               LV
            
            
               Eiropas Savienības Oficiālais Vēstnesis
            
            
               C 11/18
            
         
      Prasība, kas celta 2021. gada 29. oktobrī – Eiropas Parlaments/Eiropas Komisija
      (Lieta C-657/21)
      (2022/C 11/25)
      Tiesvedības valoda – angļu
      
         Lietas dalībnieki
      
      
         Prasītājs: Eiropas Parlaments (pārstāvji: R. Crowe, U. Rösslein un C. Burgos)
      
         Atbildētāja: Eiropas Komisija
      
         Prasītāja prasījumi Tiesai ir šādi:
      
      
                  —
               
               
                  atzīt, ka, nenodrošinādama Eiropas Parlamenta un Padomes Regulas (ES, Euratom) 2020/2092 (1) (2020. gada 16. decembris) par vispārēju nosacītības režīmu Savienības budžeta aizsardzībai pilnīgu un nekavējošu piemērošanu no dienas, kad to sāka piemērot, proti, no 2021. gada 1. janvāra, Eiropas Komisija ir pārkāpusi Līgumus;
               
            
                  —
               
               
                  pakārtoti, atcelt Komisijas prettiesisko atteikšanos nodrošināt Regulas 2020/2092 pilnīgu un nekavējošu piemērošanu no dienas, kad tā stājās spēkā;
               
            
                  —
               
               
                  piespriest Komisijai atlīdzināt tiesāšanās izdevumus.
               
            
         Pamati un galvenie argumenti
      
      Ar pirmo pamatu tiek apgalvots, ka Komisija nav izpildījusi LES 17. panta 1. punkta otrajā teikumā noteikto pienākumu nodrošināt Līgumu piemērošanu, kā arī iestāžu saskaņā ar Līgumiem pieņemto pasākumu piemērošanu.
      Komisija Regulu 2020/2092 neesot piemērojusi pilnīgi, jo tā prettiesiski neesot šīs regulas 6. panta pamatnormu piemērošanu attiecinājusi uz sevi – uz laiku, kamēr tā vēl nav pabeigusi pamatnostādnes par šīs regulas piemērošanu, kas tiks izdarīts tikai pēc tam, kad Tiesa būs pasludinājusi spriedumus tiesvedībā par divu dalībvalstu celtām prasībām atcelt šo regulu. Šāda regulas nepilnīga piemērošana laikposmā līdz Tiesas spriedumiem tiesvedībā par atcelšanas prasībām esot uzskatāma par LES 17. panta 1. punktā noteiktā Komisijas pienākuma, proti, pienākuma nodrošināt Līgumu piemērošanu, kā arī iestāžu saskaņā ar Līgumiem pieņemto pasākumu piemērošanu, neizpildi.
      Ar otro pamatu tiek apgalvots, ka Komisija nav izpildījusi LES 17. panta 3. punkta trešajā daļā noteikto pienākumu būt pilnīgi neatkarīgai, veicot savus pienākumus.
      Tas, ka Komisija, pamatojoties uz Eiropadomes norādījumu, nav nodrošinājusi regulas pilnīgu un nekavējošu piemērošanu bez pašas noteiktiem ierobežojumiem jau no dienas, kad sākas tās piemērošana, ir uzskatāms par LES 17. panta 3. punkta trešajā daļā noteiktā pienākuma būt pilnīgi neatkarīgai neizpildi.
      Ar trešo pamatu tiek apgalvots, ka ir pārkāpts LES 13. panta 2. punkts un nav ievēroti institucionālā līdzsvara un lojālas sadarbības principi.
      Tā kā Komisija, pamatojoties uz Eiropadomes norādījumu, nav nodrošinājusi regulas pilnīgu un nekavējošu piemērošanu bez pašas noteiktiem ierobežojumiem jau no dienas, kad sākas tās piemērošana, esot uzskatāms, ka tā ir pārkāpusi LES 13. panta 2. punktu, saskaņā ar kuru katra iestāde darbojas saskaņā ar Līgumos noteiktajām pilnvarām, un nav ievērojusi institucionālā līdzsvara un lojālas sadarbības principus.
      
         (1)  OV 2020, L 433 I, 1. lpp.